32010R1143
L 322/22
SLUŽBENI LIST EUROPSKE UNIJE
UREDBA KOMISIJE (EU) br. 1143/2010
od 7. prosinca 2010.
o izmjeni Uredbe (EZ) br. 1251/2008 u pogledu razdoblja primjene prijelaznih odredaba za određene ukrasne akvatične životinje namijenjene zatvorenim ukrasnim objektima
(Tekst značajan za EGP)
(1143/2010/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2006/88/EZ od 24. listopada 2006. o zahtjevima zdravlja životinja koji se primjenjuju na životinje akvakulture i njihove proizvode te o sprečavanju i kontroli određenih bolesti akvatičnih životinja (1), a posebno njezin članak 17. stavak 2., članke 22. i 25. te članak 61. stavak 3.,
budući da:
(1)
Uredbom Komisije (EZ) br. 1251/2008 od 12. prosinca 2008. o provedbi Direktive Vijeća 2006/88/EZ u pogledu uvjeta i kriterija certificiranja za stavljanje na tržište i uvoz u Zajednicu životinja i proizvoda akvakulture te utvrđivanju popisa vektorskih vrsta (2), utvrđuju se uvjeti zdravlja životinja i kriteriji certificiranja za uvoz u Uniju ukrasnih akvatičnih životinja namijenjenih zatvorenim ukrasnim objektima.
(2)
Člankom 11. Uredbe (EZ) br. 1251/2008 predviđeno je da se vrste ukrasnih riba koje su prijemljive na jednu ili više bolesti navedenih na popisu u dijelu II. Priloga IV. Direktivi 2006/88/EZ i namijenjene zatvorenim ukrasnim objektima mogu uvoziti u Uniju samo iz trećih zemalja, državnih područja, zona i kompartmenta navedenih u Prilogu III. istoj Uredbi. Epizootski ulcerativni sindrom (EUS) naveden je na popisu u dijelu II. Priloga IV. Direktivi 2006/88/EZ kao egzotična bolest određenih prijemljivih vrsta riba.
(3)
Člankom 20. stavkom 5. Uredbe (EZ) br. 1251/2008 predviđeno je da u prijelaznom razdoblju do 31. prosinca 2010. države članice mogu odobravati uvoz ukrasnih akvatičnih životinja vrsta prijmljivih na EUS, namijenjenih isključivo zatvorenim ukrasnim objektima iz trećih zemalja ili državnih područja koji su članovi Svjetske organizacije za zdravlje životinja (OEI).
(4)
U dijelu II.2. modelom certifikata o zdravlju životinja koji se primjenjuje na ukrasne akvatične životinje namijenjene zatvorenim objektima, navedenim u dijelu B Priloga IV. Uredbi (EZ) br. 1251/2008 određeni su pojedini uvjeti uvoza vezani uz EUS. Drugim podstavkom članka 20. stavka 5. iste Uredbe predviđeno je da se ti uvjeti ne primjenjuju tijekom gore spomenutog prijelaznoga razdoblja.
(5)
Trenutačno su potrebna dodatna ispitivanja kako bi se preciznije procijenili rizici povezani s uvozom u Uniju takvih ukrasnih akvatičnih životinja. Kako bi se spriječile smetnje u trgovini tim životinjama, primjereno je produljiti do 31. prosinca 2012. razdoblje primjene prijelaznih mjera koje su trenutačno utvrđene člankom 20. stavkom 5. Uredbe (EZ) br. 1251/2008.
(6)
Osim toga, određeni drugi propisi trenutačno utvrđeni člankom 20. iste Uredbe više se ne primjenjuju. U interesu točnosti i jasnoće zakonodavstva Unije, primjereno je te propise staviti izvan snage.
(7)
Uredbu (EZ) br. 1251/2008 treba stoga na odgovarajući način izmijeniti.
(8)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Članak 20. Uredbe (EZ) br. 1251/2008 zamjenjuje se sljedećim:
„Članak 20.
Za vrijeme prijelaznog razdoblja do 31. prosinca 2012., države članice smiju odobravati uvoz ukrasnih akvatičnih životinja vrsta prijemljivih na epizootski ulcerativni sindrom (EUS) koje su namijenjene isključivo zatvorenim ukrasnim objektima iz trećih zemalja ili državnih područja koji su članovi Svjetske organizacije za zdravlje životinja (OIE).
Tijekom prijelaznog razdoblja zahtjevi vezani uz EUS navedeni u dijelu II.2. modela certifikata o zdravlju životinja koji je naveden u dijelu B Priloga IV., ne primjenjuju se na ukrasne akvatične životinje namijenjene isključivo zatvorenim ukrasnim objektima.”
Članak 2.
U bilješci (3) za dio II.2. modela certifikata o zdravlju životinja koji je naveden u dijelu B Priloga IV., datum „1. siječnja 2011.” zamjenjuje se datumom „1. siječnja 2013.”
Tijekom prijelaznog razdoblja do 31. prosinca 2012., isporuke ukrasnih akvatičnih životinja koje prati certifikat o zdravlju životinja izdan u skladu s dijelom B Priloga IV. Uredbi (EZ) br. 1251/2008 prije uvođenja izmjena ovom Uredbom, smiju se uvoziti ili provoziti kroz Uniju.
Članak 3.
Ova Uredba stupa na snagu trećeg dana od dana objave u Službenom listu Europske unije.
Primjenjuje se od 1. siječnja 2011.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. prosinca 2010.